Hosszú évek óta most lesz először olyan választás, ahol a városok zömében ki-ki harcot folytathat a kormányoldal és az egységes ellenzék. A Válasz Online legutóbb csak a polgármesteri szintet vizsgálta, most azonban egészen az egyéni önkormányzati jelöltekig „lefúrtunk”, hogy lássuk, tényleg sikerült-e kivitelezni a Jobbiktól a DK-ig tartó összeborulást. Egy biztos: többé nincs értelme azon merengeni, kinek kellett volna visszalépnie az akárki javára, mert a pártok lényegében teljesítették az állítólagos „össznépi” igényt. Ha az ellenzék így is bukik, akkor Orbán Viktornak csak cirkuszos plakátokat kell gyártatnia, Berkiket és Hunvaldokat kell izzítania, és szinte bármeddig övé marad az ország, a hatalom és a dicsőség. Ha viszont a Fidesz fontos pozíciókat veszít, újra kétosztatúbb lehet a magyar politika. Tehát vagy azért szűnik meg a centrális erőtér, mert a periférián sem marad senki, vagy azért, mert a központ újra erős versenytársat kap maga mellé.

A minap már felhívtuk a figyelmet arra, hogy bár a kormánypárti sajtó naponta „bizonyítja” a Jobbiktól a DK-ig érő oldal kaotikus szétesettségét, a valóságban sosem volt még ennyire egységes a mostani magyar ellenzék. Korábbi felmérésünk szerint a legalább tízezres lélekszámú települések közel háromnegyedében – 167-ből 120 városban – érdemi küzdelem várható a polgármesteri székekért október 13-án.

Múltkori gyűjtésünk után több olvasónk jelezte: nemcsak a városvezetői szintet kellene vizsgálnunk, hiszen a bejáratott kormánypárti polgármestereket nehezebben cseréli le a nép, mint a többnyire ismeretlen egyéni képviselőket. Vagyis a voksolás igazi mércéje a helyi testületek összetétele lesz – és akár tömegesen előfordulhat, hogy miközben a főnök marad a helyén, alatta ellenzékivé válik a többség. Az tehát az alapkérdés, hogy a pártok csak a polgármester-jelölti szintig „gyártották le” az összefogást, vagy az utolsó egyéni képviselőig.

A válasz kiolvasható az alábbi, gigantikus hosszúságú táblázatból, de akinek nem kenyere a böngészés, annak rövidebben is ideírjuk a lényeget. Tehát: a 167 érintett városból 23 olyan akadt, ahol teljesen kétosztatúvá vált a politikai erőtér: ezekben kizárólag kormánypárti és összellenzéki listák állnak szemben egymással. További 41 helyet találtunk, ahol a Fidesz-KDNP-s és a kihívó jelöltek közé legfeljebb egyetlen súlytalan pártocska, szervezetecske „szorult oda”. Újabb 35 nagytelepülésről mondhatjuk el, hogy bár a két tömb mellett akár két-három-négy-öt formáció is feltűnt, ám ezek vélhetően nem fognak sok vizet zavarni a szavazáskor. Mindemellett 15 olyan város szerepel a táblázatban, ahol annak ellenére is kétpólusúnak látszik a politikai mező, hogy nem lett teljes az ellenzéki összefogás. Van még 12 olyan helyszín, ahol fajsúlyos exfideszes, jobboldali egyesületek indultak rá a kormánypártokra, vagyis kifejezetten rontják a most hatalmon lévők esélyeit. Illetve, hogy igazságos legyen az élet, éppen 12 olyan küzdőtér adódott, ahol civil gúnyába bújt baloldaliak veszik majd el a szavazatokat az összefogott ellenzékiektől.

Korábban részletesen foglalkoztunk már a börtönviselt és további szabadságvesztéssel fenyegetett exszocialista Hunvald György esetével, akit a hatalomnak elvileg üldöznie kéne, mégis a tenyerén hordozza, mióta bevállalta az ellenzékmegosztást a 7. kerületben. Tarlós István főpolgármester egyenesen úgy fogalmazott még a nyáron, hogy az úgynevezett „grundetika” miatt nem hajlandó tücsköt-békát kiabálni Hunvaldra. Utóbbit mostanában még az „ág” is segíti: a Válasz Online értesülése szerint a Pesti Központi Kerületi Bíróság szeptember 18-án folytatta volna az ellene folyó eljárást, de ezt végül az önkormányzati választások utánra napolták. A Fővárosi Törvényszék sajtótitkársága azt üzente lapunknak, a kitűzött tárgyalás (melynek napirendjén a védői perbeszéd szerepelt) azért maradt el, mert „a vádlott előzetesen kimentette távollétét”.

No, de vissza a táblázatunkhoz! Az eddig nem említett 29-ből 10 települést speciális csatatérnek minősítettünk – ezekben ugyanis nem alkalmazhatók a szokásos nagypolitikai kategóriák. Így mindösszesen 19 városról, a mintánk 11 százalékáról jelenthetjük ki egyértelműen, hogy nincs hatékonynak tűnő ellenzéki felállás.

Akadnak persze olyan fészkek, ahonnan már lényegében minden és mindenki eltűnt, ami és aki nem kormánypárti. Az összeállításunkban nem szereplő kisebb helyek közül ilyen például Felcsút, ahol kizárólag fideszes jelöltek „versenyeznek” a polgármesteri és képviselői helyekért. Vagy a városok sorában Dabas, ahol külön kompenzációs listát bátorkodott állítani a Fidesz és a KDNP (mondjuk úgy: a „Népfront” és a „Párt”), hiszen sehol nem látszottak kihívók. Ugyancsak friss fejlemény, hogy a kormányoldal elkezdett leigazolni néhány megingathatatlan baloldali kerület- és városvezetőt (Pesterzsébet, Csongrád, Dunaharaszti), így növelve a Fidesz győzelmi esélyeit.

*

A legalább tízezres lélekszámú települések politikai térképe az október 13-i önkormányzati választások előtt

I. Az a 23 hely, ahol teljesen kétosztatúvá vált a politika: kizárólag kormánypárti és összellenzéki szereplők, illetve listák versenyeznek a polgármesteri és a képviselői helyekért

Balatonfüred: noha csak kormánypárti polgármesterjelölt indul, ám kompenzációs listája a Fidesz-KDNP mellett a baloldali ellenzéknek (DK-MSZP-LMP) is van, másnak viszont nincs

Bicske: a kormánypártin kívül csak egy összellenzéki polgármesterjelölt indul, kompenzációs listát szintén a két nagy blokk (Fidesz-KDNP, DK-Jobbik-Momentum-MSZP-Mindenki Magyarországa) állított

Budapest VI.: a kormánypártin kívül csak egy összellenzéki polgármesterjelölt indul; kompenzációs listát szintén a két nagy blokk (Fidesz-KDNP, Momentum-DK-MSZP-Párbeszéd-LMP) állított

Budapest XIII.: az összellenzéki polgármesternek csak kormánypárti kihívója akadt; kompenzációs listát az MSZP-Párbeszéd-DK-Momentum mellett a Fidesz-KDNP állított, más nem

Cegléd: a kormánypárti polgármester kihívója a független (volt MDF-es) Csáky András; kompenzációs listát a Fidesz-KDNP mellett egy összellenzéki civilszervezet állított (Czigle Polgári Érdekvédelmi Egyesület)

Celldömölk: az összellenzéki civil polgármesternek (Cselekvő Összefogással Celldömölkért Egyesület) szintén civil kormánypárti kihívója támadt (Otthonunkért Közösen Egyesület); kompenzációs listája is csak e két szervezetnek van

Dunakeszi: a kormánypártin kívül csak egy összellenzéki polgármesterjelölt indul; kompenzációs listát szintén a két nagy blokk (Fidesz-KDNP, LMP-DK-Jobbik-MSZP-Momentum-Párbeszéd-Mindenki Magyarországa Mozgalom) állított

Gyál: a kormánypártin kívül csak egy baloldali polgármesterjelölt indul; kompenzációs listát szintén a két blokk (Fidesz-KDNP, DK-MSZP-Momentum) állított

Gyomaendrőd: két független polgármesterjelölt indul – köztük a jelenlegi városvezető, Toldi Balázs –, kompenzációs listát pedig a Fidesz-KDNP-n kívül a Toldit „kibocsátó” civilszervezet (Körösök Vidékéért Egyesület)

Hajdúnánás: noha kizárólag kormánypárti polgármesterjelölt indul, ám kompenzációs listája a Fidesz-KDNP mellett az egyesült ellenzéknek (DK-Momentum-Jobbik-LMP-MSZP) is van, másnak viszont nincs

Heves: a kormánypártin kívül csak egy független polgármesterjelölt indul, kompenzációs listát pedig a Fidesz-KDNP és a Jobbik állított

Keszthely: a kormánypártin kívül csak egy összellenzéki civil polgármesterjelölt indul (Kisvárosunkért Érdekvédelmi Egyesület), kompenzációs listát szintén e két blokk állított

Kiskunfélegyháza: a kormánypártin (Nemzeti Fórum) kívül csak egy összellenzéki civil (Veled a Városunkért Egyesület) polgármesterjelölt indul, kompenzációs listát szintén e két blokk állított

Komló: a Fidesz-KDNP-sen kívül csak egy összellenzéki civil (Komló Összeköt Egyesület) polgármesterjelölt indul, kompenzációs listát szintén e két blokk állított

Maglód: noha kizárólag kormánypárti független polgármesterjelölt indul, ám kompenzációs listája a Fidesz-KDNP mellett a baloldali ellenzéknek (DK-MSZP) is van, másnak viszont nincs

Mezőtúr: a kormánypártin kívül csak egy összellenzéki civil polgármesterjelölt indul (Tegyünk Együtt Közösségünkért Egyesület); kompenzációs listát szintén e két blokk állított

Oroszlány: a regnáló összellenzéki civilek jelöltjén (Oroszlányiak Lokálpatrióta Köre Egyesület) kívül csak Fidesz-KDNP-s politikus indul a polgármesteri székért; kompenzációs listát szintén e két blokk állított

Paks: a kormánypártin kívül csak egy összellenzéki civil polgármesterjelölt indul (Paksi Deák Ferenc Egyesület); kompenzációs listát szintén e két blokk állított

Pomáz: a kormánypártin kívül csak egy összellenzéki civil polgármesterjelölt indul (Közösen a Városunkért Egyesület); kompenzációs listát szintén e két blokk állított

Sárvár: a kormánypártin kívül csak egy összellenzéki civil polgármesterjelölt indul (Híd a Jövőnkért Egyesület); kompenzációs listát szintén e két blokk állított

Szigethalom: a regnáló összellenzéki civilek jelöltjén (Összefogás Szigethalomért Egyesület) kívül csak Fidesz-KDNP-aspiráns indul a polgármesteri székért; kompenzációs listát szintén e két oldal állított

Szigetvár: a regnáló összellenzéki civilek jelöltjén (Szigetvárért Tisztességgel Egyesület) kívül csak Fidesz-KDNP-aspiráns indul a polgármesteri székért; kompenzációs listát szintén e két oldal állított

Tata: a kormánypártin kívül csak egy összellenzéki polgármesterjelölt indul; kompenzációs listát szintén a Fidesz-KDNP és a DK-Jobbik-MSZP-Momentum állított

II. Az a 41 hely, ahol majdnem kétosztatúvá vált a politika: a kormánypárti és az összellenzéki szereplők mellett legfeljebb még egy súlytalan párt, civil szervezet tudott polgármesterjelölttel vagy egyéni és listás indulókkal előrukkolni

Ajka: a jelenlegi összellenzéki civil polgármesternek (Közösen Ajkáért Egyesület) csak kormánypárti kihívója van; kompenzációs listát pedig a két nagy blokk (Fidesz-KDNP, fenti ellenzéki szövetség) mellett a Magyar Kétfarkú Kutya Párt állított

Balmazújváros: a jelenlegi összellenzéki független polgármesternek csak kormánypárti kihívója van; kompenzációs listát pedig a két nagy blokk (Fidesz-KDNP, ellenzéki civilek) mellett a Mi Hazánk állított

Budakeszi: a kormánypártin kívül csak egy összellenzéki civil polgármesterjelölt indul (Budakörnyék Fejlődéséért Egyesület); kompenzációs listát viszont a két nagy blokk (Fidesz-KDNP, fenti ellenzéki szövetség) mellett egy másik civilszervezet is állított

Budaörs: a jelenlegi összellenzéki civil polgármesternek (Budaörs Fejlődéséért Egyesület) csak kormánypárti kihívója van; kompenzációs listát pedig a két nagy blokk (Fidesz-KDNP, fenti ellenzéki szövetség) mellett egy exfideszesekből, -jobbikosokból, volt MDF-esekből és szocialistákból álló csoportosulás állított

Budapest I.: a kormánypártin kívül egy összellenzéki és egy független polgármesterjelölt indul; kompenzációs listát viszont csak a két nagy blokk (Fidesz-KDNP, LMP-DK-Jobbik-MSZP-Momentum-Párbeszéd) állított

Budapest II.: a kormánypártin kívül csak egy összellenzéki polgármesterjelölt indul; kompenzációs listát pedig a két nagy blokk (Fidesz-KDNP, LMP-DK-MSZP-Momentum-Párbeszéd-Mindenki Magyarországa Mozgalom) mellett a Magyar Kétfarkú Kutya Párt állított

Budapest XII.: a kormánypártin kívül csak egy összellenzéki polgármesterjelölt indul; kompenzációs listát pedig a két nagy blokk (Fidesz-KDNP, LMP-DK-Jobbik-MSZP-Momentum-Párbeszéd) mellett a Magyar Kétfarkú Kutya Párt állított

Budapest XVI.: a kormánypártin kívül csak egy összellenzéki és egy civil polgármesterjelölt indul; kompenzációs listát a két nagy blokk (Fidesz-KDNP, LMP-DK-Jobbik-MSZP-Momentum-Párbeszéd) mellett szintén a civilek állítottak

Budapest XX.: a balról a kormányoldalra átigazoló Szabados Ákos független polgármesterjelölt ellen csak egyetlen összellenzéki indul; kompenzációs listája viszont a Fidesz-KDNP és az LMP-DK-MSZP-Momentum-Párbeszéd mellett a fővárosban gyengébben „muzsikáló” Jobbiknak is lett

Budapest XXII.: a Fidesz-KDNP-sen kívül egy DK-MSZP-Momentum-LMP-Párbeszédes és egy civil (korábban SZDSZ-es) polgármesterjelölt indul; mindhárom egység állított kompenzációs listát is

Csorna: a kormánypártin kívül csak egy összellenzéki és egy független polgármesterjelölt indul; kompenzációs listát pedig a két nagy blokk (Fidesz-KDNP, DK-Momentum-Jobbik-LMP-MSZP) mellett csak egy civil szervezet állított

Dunaújváros: a Fidesz-KDNP-sen kívül csak egy összellenzéki civil (Rajta, Újváros! Egyesület) és egy Mi Hazánk-MIÉP-FKgP-s polgármesterjelölt indul; kompenzációs listát ugyanez a három egység állított

Gárdony: a kormánypártin kívül egy összellenzéki és egy független polgármesterjelölt indul; kompenzációs listát viszont csak a két nagy blokk (Fidesz-KDNP, DK-Jobbik-LMP-Momentum-MSZP-Párbeszéd-Mindenki Magyarországa) állított

Hajdúsámson: a kormánypártin kívül csak egy összellenzéki civil polgármesterjelölt indul (Egészségért és a Sportért Hajdúsámsonban Egyesület); kompenzációs listát pedig a két nagy blokk (Fidesz-KDNP, fenti ellenzéki szövetség) mellett csak a MIÉP állított

Hajdúszoboszló: az összellenzéki jelölten kívül csak egy kormánypárti független indul a polgármesteri székért; ugyanakkor a Fidesz-KDNP és a Momentum-DK-MSZP-Párbeszéd-Jobbik-Mindenki Magyarországa Mozgalom-Szolidaritás mellett egy civilszervezet is kompenzációs listát tudott állítani

Halásztelek: az összellenzéki civil polgármesternek (Sikeres Halásztelekért Egyesület) kormánypárti és független kihívója akadt; kompenzációs listát csak a Fidesz-KDNP és az ellenzék állított

Hódmezővásárhely: az összellenzéki polgármesternek (Mindenki Magyarországa Mozgalom) független kormánypárti kihívója akadt; a Fidesz-KDNP és Márki-Zay Péter csapata mellett a Mi Hazánk állított kompenzációs listát

Kapuvár: a kormánypártin kívül csak egy független polgármesterjelölt indul, kompenzációs listát pedig a két nagy blokk (Fidesz-KDNP, DK-Jobbik-LMP-MSZP) mellett csak a Mi Hazánk állított

Kiskunhalas: a kormánypártin kívül egy összellenzéki (Mindenki Magyarországa Mozgalom) és egy Mi Hazánkhoz tartozó polgármesterjelölt indul, kompenzációs listát pedig ugyanez a három csapat állított

Kiskunmajsa: a kormánypártin kívül csak egy összellenzéki civil (Együtt Kiskunmajsáért Egyesület) és egy független polgármesterjelölt indul, kompenzációs listát pedig kizárólag a két nagy blokk (Fidesz-KDNP, fenti ellenzéki szövetség) állított

Lajosmizse: a kormánypártin kívül csak egy összellenzéki civil (Lajosmizsei Gazdakör) és egy FKgP-MIÉP-Mi Hazánkhoz tartozó polgármesterjelölt indul, kompenzációs listát pedig a két nagy blokk (Fidesz-KDNP, fenti ellenzéki szövetség) mellett csak az FKgP állított

Makó: a kormánypártin kívül egy összellenzéki civil (Velnök Közéleti, Kulturális és Polgári Egyesület) és egy Mi Hazánkhoz tartozó polgármesterjelölt indul, kompenzációs listát pedig ugyanez a három csapat állított

Mátészalka: a kormánypártin kívül egy összellenzéki civil polgármesterjelölt indul (Mátészalkáért Tenni Akaró Emberek és Szervezetek Egyesülete), kompenzációs listát pedig a két nagy blokk (Fidesz-KDNP, fenti ellenzéki szövetség) mellett csak egy másik civil csapat állított

Mezőkövesd: noha a Fidesz-KDNP mellett csak a „félellenzéki” Mi Hazánk indít polgármesterjelöltet, kompenzációs listája e két erőn kívül az MSZP-nek is van

Monor: csak egy kormánypárti jelölt nevezett be a polgármesteri „versenybe”; kompenzációs listát ugyanakkor a Fidesz-KDNP mellett a DK, illetve egy civilszervezet is állított

Mór: a kormánypártin kívül egy összellenzéki és egy Mi Hazánkhoz tartozó polgármesterjelölt indul, kompenzációs listát pedig a két nagy blokk (Fidesz-KDNP, DK-Jobbik-MSZP-LMP-Momentum-Párbeszéd-Mindenki Magyarországa Mozgalom) mellett ugyancsak a Mi Hazánk állított

Nagykanizsa: a kormánypártin kívül egy összellenzéki és egy civil polgármesterjelölt indul; a két nagy blokk (Fidesz-KDNP, DK-Jobbik-MSZP-LMP-Momentum) mellett a civil aspiráns csapatának is összejött a listaállítás

Nagykáta: a kormánypártin kívül egy összellenzéki civil (Ébredj, Káta Egyesület) és egy FKgP-s polgármesterjelölt indul; kompenzációs listát pedig a két nagy blokk (Fidesz-KDNP, fenti ellenzéki szövetség) mellett az FKgP állított

Nyírbátor: az összellenzéki polgármesternek kormánypárti és független kihívója akadt; kompenzációs listát a Fidesz-KDNP és az MSZP-Párbeszéd-Momentum-DK állított

Nyíregyháza: a kormánypártin kívül egy összellenzéki polgármesterjelölt indul, kompenzációs listát pedig a két nagy blokk (Fidesz-KDNP, DK-Jobbik-MSZP-LMP-Momentum-Párbeszéd-Mindenki Magyarországa Mozgalom) mellett a Mi Hazánk állított

Pápa: a kormánypártin kívül egy összellenzéki és egy független polgármesterjelölt indul, kompenzációs listát pedig csak a két nagy blokk (Fidesz-KDNP, DK-Jobbik-MSZP-LMP-Momentum-Párbeszéd) állított

Sátoraljaújhely: a kormánypártin kívül egy összellenzéki és egy független polgármesterjelölt indul, kompenzációs listát pedig a két blokk (Fidesz-KDNP, Jobbik-MSZP) mellett a Mi Hazánk állított

Sopron: a kormánypártin kívül egy összellenzéki és egy Párbeszédhez tartozó polgármesterjelölt indul, kompenzációs listát pedig a két nagy blokk (Fidesz-KDNP, DK-Jobbik-MSZP-LMP-Momentum-Mindenki Magyarországa Mozgalom) mellett ugyancsak a Párbeszéd állított

Szekszárd: a kormánypártin kívül egy összellenzéki civil (Éljen Szekszárd Egyesület) és egy Mi Hazánk-politikus indul a polgármesterségért; kompenzációs listát a két nagy blokk (Fidesz-KDNP, fenti ellenzéki szövetség) mellett szintén csak a Mi Hazánk tudott állítani

Szentendre: a Fidesz-KDNP-n kívül egy összellenzéki (Társaság az Élhető Szentendréért) és egy régi jobbikosokat tömörítő civil csapat indul a polgármesteri címért; mindhárom formáció állított kompenzációs listát

Tapolca: az összellenzéki civil polgármesternek (Egységben Tapolczáért Egyesület) kormánypárti és független kihívója akadt; kompenzációs listát a Fidesz-KDNP, az ellenzék és a Mi Hazánk állított

Tatabánya: a kormánypártin kívül egy összellenzéki és egy Mi Hazánk-politikus indul a polgármesterségért; kompenzációs listát a két nagy blokk (Fidesz-KDNP, LMP-DK-Jobbik-MSZP-Momentum-Párbeszéd) mellett szintén csak a Mi Hazánk tudott állítani

Tiszavasvári: a kormánypártin kívül egy összellenzéki civil jelölt (Közös Jövőnk Tiszavasváriért) célozta meg a polgármesterséget; kompenzációs listát viszont a két nagy blokk (Fidesz-KDNP, fenti ellenzéki szövetség) mellett volt jobbikos civilek is állítottak

Tököl: a kormánypárti városvezetőnek egy független és egy civil kihívója van (Sziget Civil Kontroll és Érdekképviseleti Egyesület); utóbbi és a Fidesz-KDNP mellett egy „polgármesterjelölt-mentes” civilszervezet is állított kompenzációs listát

Várpalota: a kormánypártin kívül egy összellenzéki és egy Mi Hazánk-politikus indul a polgármesterségért; kompenzációs listát a két nagy blokk (Fidesz-KDNP, DK-Jobbik-MSZP-Momentum-Párbeszéd) mellett szintén csak a Mi Hazánk tudott állítani

Veszprém: a polgármesteri címért a Fidesz-KDNP és a DK-Jobbik-LMP-MSZP-Momentum-Párbeszéd jelöltje ütközik; a kompenzációs listák tekintetében pedig van még egy további civil játékos

hirdetés

III. Az a 35 hely, ahol lényegében kétosztatúvá vált a politika: a kormánypárti és az összellenzéki szereplők mellett két-három-négy-öt kevésbé fajsúlyos párt, civil szervezet tudott polgármesterjelölttel vagy egyéni és listás indulókkal előrukkolni

Baja: a kormánypártin kívül összellenzéki civil (Sikeres Bajáért Egyesület) és független polgármesterjelölt is indul; e három szereplő csapata mellett a Mi Hazánk állított még kompenzációs listát

Balassagyarmat: a kormánypártin kívül csak összellenzéki civil polgármesterjelölt indul (Szövetség a Balassagyarmatiakért Egyesület); kompenzációs listát pedig a két nagy blokk (Fidesz-KDNP és a fenti ellenzéki szövetség) mellett a Munkáspárt és a Mi Hazánk állított

Békés: a kormányerőn kívül az MSZP jelöltje, illetve két civil és három független induló hajt a polgármesterségre; kompenzációs listája pedig a Fidesz-KDNP és a szocialisták mellett a Mi Hazánknak és két civilszervezetnek lett

Biatorbágy: a kormánypártin kívül egy összellenzéki (Szövetség Biatorbágyért Egyesület) és egy másik civil, továbbá egy független jelölt indul a polgármesterségért; a Fidesz-KDNP és a két civilszervezet kompenzációs listát is állított

Bonyhád: a kormánypárti és az összellenzéki civil aspiráns (Egységben a Városunkért) ellen egy eddig baloldaliként működő, valamint egy „sima” független polgármesterjelölt is indul; ugyanakkor kompenzációs listát csak a nagy tömbök (Fidesz-KDNP, fenti ellenzéki szövetség) állítottak

BUDAPEST, teljes: a regnáló Tarlós István mellett az összellenzéki Karácsony Gergely, a civil Puzsér Róbert és a független Berki Krisztián indul a polgármesteri versenyen; listája csak a Fidesz-KDNP-nek és a Momentum-DK-MSZP-Párbeszéd-LMP-nek van

Budapest III.: a kormánypártin kívül csak összellenzéki polgármesterjelölt indul; kompenzációs listát pedig a két nagy blokk (Fidesz-KDNP, Momentum-DK-MSZP-Párbeszéd-LMP) mellett a fővárosban súlytalanabb Jobbik és az Ellenzéki Összefogás Óbudáért Egyesület állított

Budapest V.: a kormánypártin kívül kvázi összellenzéki, jobbikos és Schmuck Andor személyében független polgármesterjelölt indul; a fővárosban egyébként súlytalanabb Jobbik kompenzációs listát is állított – természetesen a két nagy blokk (Fidesz-KDNP, Momentum-DK-MSZP-Párbeszéd-LMP) mellett

Budapest XI.: a kormánypártok és az egyesült ellenzék mellett a Puzsér Róbert-féle Állampolgárok a Centrumban és a Mi Hazánk is indít polgármesterjelöltet, továbbá egy független aspiráns is rajtvonalhoz tudott állni; kompenzációs listát a fenti négy csoportosulás állított

Budapest XIV.: az összellenzék mellett a kormánypártoknak, a Mi Hazánknak és a Munkáspártnak van polgármesterjelöltje, továbbá indul még a kerületvezetői pozícióért a független Várnai László; kompenzációs listát a Fidesz-KDNP, a Momentum-DK-MSZP-Párbeszéd-LMP, a Várnai-féle Civil Zugló, a Mi Hazánk és a Magyar Kétfarkú Kutya Párt állított

Budapest XV.: a jelenlegi összellenzéki polgármesternek egy kormánypárti, egy független és egy munkáspárti kihívója van; kompenzációs listát a Fidesz-KDNP, a DK-MSZP-Párbeszéd-Momentum-LMP-Mindenki Magyarországa Mozgalom-Jobbik-Szolidaritás, valamint a Magyar Kétfarkú Kutya Párt állított

Budapest XVIII.: a kormánypártin kívül egy összellenzéki, egy civil és egy független polgármesterjelölt indul, kompenzációs listát pedig a két nagy blokk (Fidesz-KDNP, LMP-DK-Jobbik-MSZP-Momentum-Párbeszéd-Mindenki Magyarországa) mellett a civil versenyző klubja állított

Budapest XIX.: a baloldali ellenzéki szövetség aspiránsa mellett egy kormánypárti és egy független polgármesterjelölt versenyez; kompenzációs listát a Fidesz-KDNP és az MSZP-DK-Párbeszéd-Momentum mellett a fővárosi politikában fokozatosan eljelentéktelenedő LMP, valamint a Jobbik is állított

Budapest XXI.: a kormánypártin kívül egy összellenzéki, egy civil és egy munkáspárti polgármesterjelölt indul, kompenzációs listát pedig a két nagy blokk (Fidesz-KDNP, DK-MSZP-Momentum-Párbeszéd-LMP-Jobbik) mellett a civil csapat állított

Eger: a regnáló Fidesz-KDNP-s polgármester kihívója egy összellenzéki (Egységben a Városért Egyesület) és egy „klasszikus” civil, valamint két független jelölt; az első három csoport mellett a Mi Hazánk állított kompenzációs listát

Esztergom: a kormánypártin kívül egy összellenzéki civil (Szeretgom Egyesület) és egy független jelölt indul a polgármesterségért; kompenzációs listája a két nagy blokk (Fidesz-KDNP, fenti ellenzéki szövetség) mellett két további civilszervezetnek, valamint a Vállalkozók Pártjának lett.

Győr: a kormánypártin kívül egy összellenzéki és két civil – köztük egy Jobbik-elhagyó – polgármesterjelölt indul; kompenzációs listát pedig a két nagy blokk (Fidesz-KDNP, DK-Momentum-MSZP-Jobbik-LMP) mellett ugyanezek a civil alakulatok állítottak

Hajdúhadház: a kormánypárti indulóval szemben egy jobbikos független polgármesterjelölt állt fel; kompenzációs listája a Fidesz-KDNP és a Jobbik mellett a Mi Hazánknak és egy civilszervezetnek van

Jászberény: a kormánypártin kívül egy összellenzéki civil (Közösen Jászberényért Egyesület), egy független és egy Mi Hazánkhoz tartozó polgármesterjelölt indul; a két tömb (Fidesz-KDNP, fenti ellenzéki szövetség) mellett a Mi Hazánknak is lett kompenzációs listája

Kecskemét: a kormánypártin kívül egy összellenzéki civil (Szövetség a Hírös Városért Egyesület), egy független és egy Mi Hazánkhoz tartozó polgármesterjelölt indul; a két tömb (Fidesz-KDNP, fenti ellenzéki szövetség) mellett a Mi Hazánknak is lett kompenzációs listája

Kerepes: a kormánypártin kívül egy összellenzéki, két civil és két független polgármesterjelölt indul; kompenzációs listát pedig a két nagy blokk (Fidesz-KDNP, DK-Jobbik-LMP-Momentum-MSZP-Párbeszéd) mellett a két civil csoportosulás, valamint a Szolidaritás állított

Komárom: a kormánypártin kívül egy összellenzéki és egy civil polgármesterjelölt indul; kompenzációs listát a két nagy blokk (Fidesz-KDNP, DK-Jobbik-MSZP-Momentum-Mindenki Magyarországa Mozgalom) mellett a Mi Hazánk, a Munkáspárt és a civil aspiráns szervezete állított

Miskolc: a kormánypártin kívül egy összellenzéki, egy civil, illetve egy munkáspárti és egy Mi Hazánk-jelölt indul a polgármesterségért; kompenzációs listát viszont a két nagy blokk (Fidesz-KDNP, LMP-DK-Jobbik-MSZP-Momentum-Párbeszéd-Mindenki Magyarországa Mozgalom) mellett csak a Mi Hazánk és a civilek tudtak állítani.

Ózd: az összellenzéki civil polgármesternek (Ózdiakért és Ózdért Egyesület) egy kormánypárti és két független kihívója támadt; a két nagy politikai blokk mellett a Munkáspárt tudott kompenzációs listát állítani

Pécel: a kormánypárti városvezető (Összefogás 2119 Egyesület) és a kihívó civil (Közösség Pécelért Közéleti, Kulturális és Turisztikai Egyesület) mellett három független polgármesterjelölt is „adódott”; kompenzációs listát viszont csak a két rivális szervezet állított

Pécs: a Fidesz-KDNP-jelölt kihívója egy kvázi összellenzéki civil (Mindenki Pécsért Egyesület), továbbá egy LMP-s és két független jelölt; kompenzációs listát az előbbi három erőcsoport állított

Salgótarján: a összellenzéki szövetség aspiránsa mellett a kormánypárt, a Mi Hazánk és a Munkáspárt szállt be a polgármesteri versenybe; kompenzációs listája ugyancsak a Fidesz-KDNP-nek, a DK-Jobbik-LMP-MSZP-Momentum-Párbeszédnek, a Mi Hazánknak és a Munkáspártnak van

Sárospatak: a kormánypártin kívül egy összellenzéki civil (Patakért Egyesület) küzd a polgármesteri címért; a két nagy blokk (Fidesz-KDNP, fenti ellenzéki szövetség) mellett még egy civilszervezet, valamint a Mi Hazánk tudott kompenzációs listát állítani

Siófok: az összellenzéki civil polgármesternek (Becsülettel Siófokért Egyesület) egy kormánypárti, egy másik civil, valamint egy exszocialista független kihívója támadt; a két nagy politikai blokk (Fidesz-KDNP, fenti ellenzéki egyesület) mellett a civilek is állítottak kompenzációs listát

Szeged: az egyesült ellenzék Botka Lászlójának független kormánypárti kihívója akadt (Nemesi Pál), de indul a polgármesteri székért exfideszes civil (Bartha László), a politikai oldalak között ingázó másik civil (Szabó Bálint) és a szocialista pártot hátrahagyó független is (Lauer István); ami a kompenzációs listákat illeti, a Fidesz-KDNP, az MSZP-Momentum-DK-Jobbik-LMP mellett Szabó és Bartha egyesülete, továbbá a Mi Hazánk is teljesítette a feltételeket

Székesfehérvár: a kormánypártin kívül egy összellenzéki, egy exjobbikos és egy „normál” civil jelölt is indul a polgármesterségért; a Fidesz és a DK-Jobbik-LMP-Mindenki Magyarországa Mozgalom-Momentum-MSZP-Párbeszéd mellett a civilek csoportjai is állítottak kompenzációs listát

Szolnok: a kormánypártin kívül egy összellenzéki, egy Mi Hazánk- és egy munkáspárti polgármesterjelölt indul; kompenzációs listát ugyanez a négyes, vagyis a Fidesz-KDNP, az LMP-DK-Jobbik-MSZP-Momentum-Mindenki Magyarországa Mozgalom, a Munkáspárt és a Mi Hazánk állított

Tolna: a kormánypártin kívül egy összellenzéki civil (Tolna Városért Egyesület) és két független polgármesterjelölt indul, kompenzációs listát pedig csak a két nagy blokk állított

Törökszentmiklós: az összellenzéki civil polgármesternek (Otthonunk Szent Miklós Egyesület) egy kormánypárti és két független kihívója támadt; a két nagy politikai oldal mellett a Munkáspárt tudott kompenzációs listát állítani

Üllő: a kormánypárti független polgármester kihívója egy összellenzéki civil (Üllő Te Vagy); a Fideszen és az ellenzékieken kívül még két civilszervezet állított kompenzációs listát

IV. Az a 15 hely, ahol annak ellenére kétpólusúnak tűnik a politikai tér, hogy nincs teljes ellenzéki összefogás

Berettyóújfalu: polgármesterjelöltet a Fidesz-KDNP és az összellenzéki Mindenki Magyarországa Mozgalom indít; kompenzációs listája rajtuk kívül a DK-nak is van

Budakalász: a jelenleg regnáló kormánypárti polgármesteren kívül csak egy független és egy összellenzéki támogatást maga mögött tudó civil jelölt (2011 Környezet- és Értékvédő Egyesület) indul a városvezetői székért; kompenzációs listát viszont a Fideszen és a civileken kívül az MSZP-DK, illetve a Mi Hazánk is állított

Dombóvár: a regnáló baloldali civil polgármesternek (Természetesen Dombóvár Közéleti Egyesület) egy Fidesz-KDNP-s és egy jobbikos kihívója is akadt; kompenzációs listát ugyanez a három csapat állított

Göd: a kormánypárti és az összellenzéki jelöltön kívül a Mi Hazánk embere is kinézte magának a polgármesteri széket; kompenzációs listát viszont a Fidesz-KDNP, az LMP-DK-Jobbik-Momentum-Párbeszéd-Mindenki Magyarországa Mozgalom és a Mi Hazánk mellett az MSZP-Liberálisok szövetsége is állított

Gyöngyös: a regnáló baloldali polgármesternek egy Fidesz-KDNP-s és egy jobbikos kihívója is akadt; ugyanakkor kompenzációs listát már együtt állított a Jobbik a DK-Momentum-MSZP-vel – szemben velük pedig ott a Fidesz-KDNP és egy civil egyesület

Karcag: polgármesterjelöltet a Fidesz-KDNP és a Jobbik indít; kompenzációs listát pedig e két erőn kívül a Momentum és a Munkáspárt állított

Kazincbarcika: az összellenzéki polgármesternek egy kormánypárti és két független kihívója akadt; kompenzációs listát pedig a Fidesz-KDNP-n és az MSZP-Momentum-DK-Párbeszéden kívül a Jobbik is állított

Körmend: a kormánypárti polgármester független kihívója a legendás kosárlabdaedző, Patonay Imre; kompenzációs listát ugyan csak a Fidesz-KDNP, a Jobbik és a Mindenki Magyarországa Mozgalom állított, de Patonay független jelölttársaira azért lehet szavazni az egyéni választókerületekben

Marcali: az összellenzéki civil polgármesternek (Marcali az Otthonunk Egyesület) egy kormánypárti és egy független – valójában Mi Hazánk-jelölt – kihívója akadt; kompenzációs listát pedig a Fidesz-KDNP-n és az ellenzéki egyesületen kívül a Jobbik is állított

Sajószentpéter: a baloldali polgármesternek egy független kormánypárti, egy volt LMP-s független és egy „igazi” független kihívója támadt; önálló kompenzációs listát pedig a Fidesz-KDNP, az MSZP-DK, a Jobbik és a Zöldek Pártja állított

Sárbogárd: polgármesterjelöltet a Fidesz-KDNP és a DK állított; rajtuk kívül még a Jobbiknak, a Mi Hazánknak és egy civilszervezetnek is van kompenzációs listája

Százhalombatta: a regnáló kormánypárti civil polgármesternek (Értünk Százhalombattai Közéleti Egyesület) egyetlen ellenzéki kihívója akadt; kompenzációs listát ugyanakkor a hatalmi blokk mellett a DK-Jobbik-Momentum és egy MSZP-s hátterű civilcsoport is állított

Tiszaújváros: a várost jelenleg irányító MSZP aspiránsa mellett van kormánypárti és független polgármesterjelölt is; kompenzációs listát pedig a szocialisták mellett a Fidesz-KDNP és a Jobbik állított

Törökbálint: a hivatalban lévő Fidesz-KDNP-s polgármesternek civil ellenzéki kihívója támadt (Törökbálint Holnap Egyesület), de végül ráindult egy MSZP-Párbeszéd-Liberálisok-jelölt is; a kompenzációs listákkal ugyanez a helyzet

Újfehértó: a regnáló exszocialista független polgármesternek egy Fidesz-KDNP-s és két másik független kihívója akadt; kompenzációs listát egy polgármesterpárti civilszervezet, a Fidesz-KDNP és a Jobbik állított

V. Az a 12 hely, ahol fajsúlyos (exfideszes, jobboldali) szereplők gyengítik a kormánypártokat

Budapest XVII.: a Fidesz-KDNP-s indulót a Momentum-DK-Jobbik-MSZP-Párbeszéd-LMP összellenzéki jelöltje, valamint egy régen fideszes civil (Itthon Rákosmentén Egyesület) szorongathatja meg; ugyanők kompenzációs listát is állítottak

Budapest XXIII.: a kormánypárti független indulóval egy összellenzéki jelölt, egy mostani jobboldali civil alpolgármester (Itthon Vagyunk Egyesület) és egy független megy szembe; kompenzációs listát a Fidesz-KDNP, a Momentum-DK-Jobbik-MSZP-Párbeszéd-LMP, az eddigi polgármester csapata, valamint az emlegetett alpolgármester civilszervezete állított

Diósd: a hivatalban lévő összellenzéki civil polgármesternek (Élhetőbb Diósdért Egyesület) kormánypárti, független és exfideszes civil kihívója is akadt; utóbbi, Spéth Géza kompenzációs listát is tudott állítani csapatával, csakúgy, mint a Fidesz-KDNP és az ellenzéki tömb

Érd: a regnáló Fidesz-KDNP-s polgármestert az LMP-DK-Jobbik-MSZP-Momentum-Párbeszéd-Mindenki Magyarországa Mozgalom-Liberálisok jelöltje, valamint egy exfideszes civil (V.É.D. Városunk Érdekében Dolgozunk Egyesület) is le akarja győzni; mindhárom társaság állított kompenzációs listát is

Fót: polgármesterjelöltként indul a jelenleg is a települést vezető független exfideszes Bartos Sándor, továbbá egy kormánypárti, egy összellenzéki, egy független és egy civil politikus; kompenzációs listája a Fidesz-KDNP-nek, a DK-MSZP-Mindenki Magyarországa Mozgalom-Jobbik-Párbeszéd-Szolidaritás szövetségnek és a civileknek van

Hatvan: polgármesterjelöltként indul a jelenleg is a várost irányító független exfideszes Horváth Richárd, valamint egy kormánypárti és egy összellenzéki civil politikus (Együtt Hatvanért Egyesület); kompenzációs listát Horváth saját alakulata (Hatvani Városvédő Egyesület) mellett a Fidesz-KDNP és az ellenzéki csapat állított

Nagykőrös: a kormánypártin kívül egy összellenzéki civil (Jobb Nagykőrösért) és egy exfideszes független is megméreti magát a polgármesterválasztáson; kompenzációs listája ugyanakkor csak a két tömbnek lett (Fidesz-KDNP, fenti ellenzéki szövetség)

Pilisvörösvár: polgármesterjelöltként indul a jelenleg is a várost irányító civil exfideszes Gromon István (Vörösvárért Közéleti Egyesület), valamint egy Fidesz-KDNP-s, illetve egy másik civil politikus; kompenzációs listát ugyanez a három csoportosulás állított

Püspökladány: a Fidesz-KDNP-sen kívül egy jobbikos, egy exfideszes civil és egy független jelölt lenne polgármester; előbbi három kompenzációs listát is állított

Ráckeve: polgármesterjelöltként indul a jelenleg is a települést vezető független exfideszes Szadai József, valamint a szintén exfideszes Vereckei Zoltán – civil színekben –, egy kormánypárti és egy DK-s politikus; kompenzációs listát a Fidesz-KDNP, Vereczkei civiljei, a DK és az MSZP-Liberálisok-Szolidaritás szövetség állított

Szentes: a kormánypárti és az összellenzéki civil (Jövőnk Szentes Egyesület) mellett egy exfideszes polgármesterjelölt is indul; kompenzációs listát mindhárom aspiráns csapata állított, illetve rajtuk kívül a Mi Hazánk

Szombathely: a kormánypártin és az összellenzékin kívül egy exfideszes polgármesterjelölt is indul; kompenzációs listát az utóbbi politikust támogató Pro Savaria Egyesület, a Fidesz-KDNP és a Momentum-DK-Magyar Kétfarkú Kutya Párt-MSZP-Párbeszéd-LMP-Mindenki Magyarországa Mozgalom állított

VI. Az a 12 hely, ahol fajsúlyos (baloldali) szereplők gyengítik az ellenzéket

Barcs: a Fidesz-KDNP-s polgármesterjelöltnek van egy Jobbik-Mindenki Magyarországa Mozgalom-LMP-Momentum-színekben pompázó és egy szocialista hátterű civil (Barcsért Egyesület) kihívója. Ugyanezek a csapatok kompenzációs listákat is állítottak.

Bátonyterenye: a kormánypárti és az összellenzéki mellett egy civil (Európai Baloldal-Bátonyterenyei Polgárokért Egyesület), de valójában MSZP-s polgármesterjelölt is indul; utóbbinak a kompenzációslista-állítás is sikerült – ahogy a Fidesz-KDNP-nek és a DK-Jobbik-Momentum-LMP-Mindenki Magyarországa Mozgalomnak is

Budapest IV.: a Fidesz-KDNP-s polgármester ellen egy DK-MSZP-Momentum-LMP-Párbeszéd-Jobbik-jelölt, egy Mi Hazánk-politikus és egy exszocialista civil (Újpesti Patrióták Egyesület) vitézkedhet; kompenzációs listát is ez a négy csapat állított

Budapest VII.: a Fidesz-KDNP-s polgármester fő kihívója a DK-MSZP-Momentum-LMP-Párbeszéd-jelölt, de itt motorozik az exszocialista Hunvald György (a IX. kerületből kölcsönvett Ferencvárosi Lokálpatrióta Egyesülettel) és Moldován László (az Élhető Erzsébetvárosért Egyesülettel); mind a négy induló mögött kompenzációs listát állító erőcsoport van

Budapest VIII.: a Fidesz-KDNP-s indulót a DK-MSZP-Momentum-LMP-Párbeszéd koalíciója készül legyőzni, de akad itt exszocialista civil (Közös Értékek Pártja), független és munkáspárti jelölt is; előbbi három kompenzációs listával is előrukkolt

Budapest IX.: a hivatalban lévő Fidesz-KDNP-s polgármester ellen a DK-MSZP-Momentum-LMP-Párbeszéd-Jobbik jelöltje, a Hunvaldnál bevetett civilszervezet aspiránsa, valamint egy független exszocialista és egy munkáspárti politikus készül „felvonulni”; az első három kompenzációs listát is állított

Kaposvár: a regnáló Fidesz-KDNP-s polgármester DK-Jobbik-LMP-MSZP-Momentum-jelölttel küzdhet majd, viszont van egy Együtt-politikusból lett balliberális civil (Polgári Szabadság Platform Egyesület) és egy „normál” civil kihívója is; minden említett alakulat állított kompenzációs listát is

Kőszeg: a kormánypárti és az összellenzéki mellett egy független polgármesterjelölt is indul, kompenzációs listát viszont a Fidesz-KDNP-n és a helyben az ellenzék ernyőjeként működő Mindenki Magyarországa Mozgalmon kívül Táncsics Péter civilszervezete (Összefogás Kőszegért Egyesület) is állított; utóbbi képviselőjelölt korábban együtt politizált az MSZP-ben Zuschlag Jánossal, majd 2014-ben közösen alapítottak kamupártokat

Szigetszentmiklós: a Fidesz-KDNP- és a DK-Momentum-Jobbik-MSZP-LMP-Mindenki Magyarországa Mozgalom-jelölt mellett egy exszocialista civil (Otthon Szigetszentmiklóson Egyesület) és egy független is indul a polgármesteri versenyben; kompenzációs listája az első három társaságnak lett

Tiszafüred: a kormánypárti és az összellenzéki jelölt mellett egy exszocialisták által támogatott civil (Együtt, Egymásért, Jövőnkért Közhasznú Egyesület) is indul a polgármesterségért; kompenzációs listát a Fidesz-KDNP-n, az ellenzéket megtestesítő Mindenki Magyarországa Mozgalmon és a Mi Hazánkon kívül a fent említett balos társaság is állított

Vác: a kormánypárti és az összellenzéki jelölt mellett egy helyi szocialisták által támogatott független, egy Mi Hazánk-aspiráns és egy „rendes” független is indul a polgármesterségért; kompenzációs listája a Fidesz-KDNP-nek, a DK-Jobbik-Momentum-LMP-Mindenki Magyarországa Mozgalom-MSZP-nek és a Mi Hazánknak, valamint a helyi szocialista és exgyurcsányista nagyágyúkat tömörítő civilszervezetnek (Vác Városért Választási Egyesület) lett

Zalaegerszeg: a kormánypárti, az összellenzéki és a Mi Hazánk-ember mellett egy olyan civil polgármesterjelölt is indul (Együtt Zalaegerszegért Egyesület), aki korábban a baloldallal volt szövetségben; kompenzációs listát a két tömbön (Fidesz-KDNP, DK-Jobbik-MSZP-Momentum-LMP) kívül a Mi Hazánk a fent említett balos civilszervezet is állított

VII. Az a 19 hely, ahol nincs teljes ellenzéki összefogás

Békéscsaba: a hivatalban lévő kormánypárti civil (Hajrá Békéscsaba Egyesület) ellen egy DK-Jobbik-Párbeszéd-, egy MSZP-LMP- és egy a Mi Hazánk-jelölt is indul; kompenzációs listát a Fidesz-KDNP, a polgármester saját civilszervezete, a két baloldali párttömörülés és a Mi Hazánk állított

Budapest X.: a kormánypárti és az összellenzéki mellett egy jobbikos és egy munkáspárti polgármesterjelölt is indul; kompenzációs listát a Fidesz-KDNP, a DK-MSZP-Momentum-Párbeszéd, az LMP, a Jobbik és a Munkáspárt állított

Csongrád: polgármesterjelöltként egy ma már kormánypárti exszocialista és egy „igazi” független indul; kompenzációs listája viszont a Fidesz-KDNP mellett az MSZP-nek, a Jobbiknak, a Mi Hazánknak és egy civilszervezetnek is lett

Debrecen: a Fidesz-KDNP-polgármesterjelölt ellen DK–MSZP–Párbeszédes és Jobbik–Momentum–LMP-s, valamint egy civil politikus is indul; ez a négy erőcsoport kompenzációs listát is állított

Dunaharaszti: a baloldalról átállt független kormánypárti polgármester kihívója ugyancsak független; kompenzációs listát pedig a Fidesz, az MSZP-Párbeszéd, külön a DK és egy civilszervezet is állított

Gyula: a Fidesz-KDNP-s polgármester kihívói között ott a Mindenki Magyarországa Mozgalom és a DK külön jelöltje, valamint egy civil és egy független induló; az első négy mellett önálló kompenzációs listát állított a Jobbik is

Hajdúböszörmény: polgármesterjelöltet a Fidesz-KDNP mellett a DK-MSZP és a Mi Hazánk indít; kompenzációs listája ugyanakkor rajtuk kívül a Jobbiknak és egy civilszervezetnek is van

Kalocsa: a civil ellenzéki polgármesterjelöltre (Békés Kalocsáért Egyesület) ráindult egy MSZP-s, továbbá városvezető lenne még a kormánypártok embere és az exfideszes Bagó Zoltán; kompenzációs listát ugyancsak a Fidesz-KDNP, az MSZP, az ellenzéki civil blokk és Bagó csapata állított

Kiskőrös: csak kormánypárti polgármesterjelölt van; kompenzációs listát viszont a Fidesz-KDNP mellett a Momentum, a DK és két civilszervezet is állított

Kistarcsa: a kormánypárti és a jobbikos mellett egy független polgármesterjelölt is indul; kompenzációs listát a Fidesz-KDNP, a Jobbik, valamint a DK-MSZP állított

Kisújszállás: polgármesterjelöltként Fidesz-KDNP-s, DK-MSZP-s, jobbikos és független jelölt is indul; előbbi három mögött önálló kompenzációs lista is áll

Kisvárda: a kormánypárti polgármesterjelölt egy független és egy MIÉP-es kihívóval nézhet szembe; önálló kompenzációs listája viszont a Fidesz-KDNP-n és az egykori Csurka-párton kívül az MSZP-nek, a Jobbik-Momentumnak és a DK-nak is van

Mohács: kormánypárti és MSZP-s politikus hajt a polgármesteri tisztségre; kompenzációs listát ugyanakkor a Fidesz-KDNP és a szocialista párt mellett a DK-Jobbik-Momentum is állított (frissítés: cikkünk megjelenése után elhunyt az újrázni készülő fideszes polgármester, Szekó József)

Mosonmagyaróvár: elképesztő felhozatal van polgármesterjelöltből – a Fidesz-KDNP mellett, a Jobbik, az MSZP-DK és az LMP is saját emberrel méreti meg magát, és indul még civilként a volt MDF-es Szabó Miklós; ugyanők önálló kompenzációs listákat is állítottak

Orosháza: a hivatalban lévő Fidesz-KDNP-s polgármesternek MSZP-s és Jobbik-DK-Momentum-Mindenki Magyarországa Mozgalom-jelölttel is meg kell küzdenie; ugyanezek a csapatok külön kompenzációs listát is állítottak

Pilis: a jelenlegi polgármester függetlenként méreti meg magát, rajta kívül még három független és egy DK-s jelölt lenne a település vezetője; kompenzációs listát ugyanakkor a Fidesz-KDNP, a DK, egy „klasszikus” és egy további ellenzéki pártokat tömörítő civilszervezet (Pilisi Sportbarátok a Városért Egyesület) állított

Szarvas: a regnáló Fidesz-KDNP-s polgármester potenciális „megbuktatója” egy Mindenki Magyarországa Mozgalom-DK-s, egy jobbikos, egy MSZP-támogatott civil vagy egy exfideszes független jelölt; előbbi négy mögött kompenzációs listás csapat is áll

Tiszakécske: csak kormánypárti polgármesterjelölt van; kompenzációs listát viszont a Fidesz-KDNP mellett külön állított az MSZP és a Jobbik

Vecsés: a regnáló Fidesz-KDNP-s polgármestert egy Momentum-LMP-, egy MSZP- és egy Mi Hazánk-jelölt is próbálná megszorongatni; saját kompenzációs listát e szervezeteken kívül még a DK is állított

VIII. 10 speciális csatatér

Abony: a kormánypártin kívül csak egy civil (Városunk Fejlődéséért Egyesület) és egy független polgármesterjelölt indul; kompenzációs listát pedig a Fidesz-KDNP, a fenti civilszervezet és az MSZP állított.

Albertirsa: a jelenleg regnáló polgármester, Fazekas László függetlenként indul, és két kihívója van, egy fideszes meg egy civil; kompenzációs listát a kormánypárton kívül összesen négy civilszervezet állított

Dabas: csak kormánypárti polgármesterjelölt indul; külön kompenzációs listát állított a Fidesz és a KDNP, ellenzéki aspiránsok nincsenek

Dorog: noha a városban csak egyetlen polgármesterjelölt van, az egykori MSZP-s Tittmann János, kompenzációs listát állító szervezetből jóval több: Fidesz-KDNP, DK, MSZP, illetve egy jobbikos civil csapat

Gödöllő: a jelenleg regnáló polgármester, Gémesi György civilként indul (Gödöllői Lokálpatrióta Klub), kihívói között pedig van másik civil, illetve Fidesz-KDNP- és MSZP-DK-Jobbik-Párbeszéd-jelölt; kompenzációs listát pedig – a fenti szervezeteken túl – a Momentum is állított

Gyömrő: a jelenleg uralkodó városvezető, Mezey Attila Fidesz-színekben indul, kihívói között pedig ott van a korábban rendre újrázó – de közben jogerősen elítélt – polgármester, Gyenes Levente (Jó Itt Élni! Lokálpatrióta, Kulturális és Városfejlesztő Egyesület), valamint az összellenzéki civil, Horváth István Attila (Hajnal Egyesület Gyömrőért); e három alakulat mellett még egy civilszervezet állított kompenzációs listát

Isaszeg: a regnáló civil polgármesternek (Isaszegi Április 6. Kör Egyesület) csak egy kormánypárti kihívója van; ugyanakkor kompenzációs listát a Fidesz-KDNP és a városvezető szervezete mellett a DK-Momentum-MSZP is állított

Nagyatád: a jelenleg regnáló polgármester, Ormai István civilként indul (Nagyatádért Egyesület); van egy Fidesz-KDNP-s, valamint egy független kihívója, kompenzációs listát pedig a városvezető szervezetén és a kormánypártokon kívül a Jobbik, továbbá az MSZP-DK kettős is állított

Tiszaföldvár: a jelenleg regnáló polgármester, Hegedűs István függetlenként indul, és egy kormánypárti meg egy civil (valójában jobbikos) kihívója akadt; kompenzációs listát a Fidesz-KDNP, az MSZP-DK, a jobbikos civilkör és a Mi Hazánk állított

Veresegyház: a jelenleg regnáló polgármester, Pásztor Béla függetlenként indul, és egy kormánypárti meg egy független kihívója akadt; kompenzációs listát a Fidesz-KDNP, a DK, egy ellenzéki és két „semlegesebb” civilszervezet állított

Nyitókép: AFP/Kisbenedek Attila

Ez a cikk olvasóink támogatása nélkül nem készülhetett volna el. Ha fontosnak tartja munkánkat, kérjük, legyen „előfizetőnk” akár már havi 1700 forintért, és csatlakozzon hozzánk a Facebookon!